# Beszámoló az egyházak 2015 évi tevékenységéről

# a Győr-Moson-Sopron Megyei Büntetés-végrehajtási Intézetben

A beszámolót készítette:

Jánosa Attila intézeti lelkész

2016. január 20.

Beszámoló az egyházak 2015. évi tevékenységéről

## Győr-Moson-Sopron Megyei Büntetés-Végrehajtási Intézet

A beszámolót készítette: Jánosa Attila intézeti lelkész.

2016. 01. 20.

### Felekezeti helyzetkép 2015-ben

Intézetünkben 2015 év folyamán – az elmúlt éveknek megfelelően - a következő hét felekezet végzett rendszeres hitéleti tevékenységet: **Evangélikus Egyház, Magyar Evangéliumi Börtönmisszió, Krisztus Szeretete Egyház, Jehova Tanúi, Római Katolikus Egyház, Református Egyház, Hetednapi Adventista Egyház**.

Heti rendszerességgel végez önkéntes munkát a Magyar, Evangéliumi Börtönmisszió, a Krisztus Szeretete Egyház, a Jehova Tanúi Egyház. Havi rendszerességgel van jelen a Római Katolikus Egyház, a református egyház. Alkalmanként végzi szolgálatát a Hetednapi Adventista Egyház.

Rendszeresen jelen van a helyi **Görögkatolikus** Egyház lelkésze is, de nem, mint börtönmissziós, hanem egy alapítvány révén, a drog prevencióval kapcsolatos tevékenységben végez feladatokat munkatársaival együtt a fogvatartottak között.

Új színfoltot jelentett az intézet falai között a római katolikus alapú **Szociális Misszió Társulat**, női szerzetes kongregáció megjelenése, hosszabb időszakon át tartó, rendszeres lelkigondozói munkája.

Újdonság az is, hogy egy alkalommal megjelent és a fogvatartottak számára műsort adott és istentiszteletet tartott a **Golgota Keresztény Gyülekezet**, akik eddig nem vettek részt győri börtönmissziós feladatok ellátásában.

Évek óta az volt a tapasztalat, hogy az úgynevezett „kisegyházak” nagyon aktívak, a „történelmi egyházaknak” nevezett keresztyén felekezetek képviselői viszont rendszeresen visszafogottabbak az intézeti missziós munkában.

Ebből kifolyólag a 2015. év eleji parancsnoki szándék az volt, hogy a régóta jól működő együttműködések fenntartásán túl, kerüljön **nagyobb hangsúly ebben az évben a Római Katolikus Egyház tevékenységére.** Visszatekintve az elmúlt esztendőre, - úgy tűnik - ezt a szándékot megvalósultnak tekinthetjük.

### események 2015. év folyamán

Január hónap folyamán az intézet lelkésze felvette a kapcsolatot Pál Ferenc római katolikus pappal, mentálhigiénés szakemberrel, valamint Káli-Horváth Kálmán roma származású magyar festőművész, irodalmár, riporterrel, abból a célból, hogy meghívja őket az intézetbe.

Február hónap folyamán jelent meg intézetünkben **Albrecht Klára „Edit nővér”** a Szociális Missziótársulat tagja azzal a kéréssel, hogy „Labirintusban Segítő kapcsolat a börtönben fogvatartottal” című szakdolgozatának megírásához kapcsolatba léphessen az intézet egy fogvatartottjával, tartós segítő kapcsolatot hozhasson létre. Ehhez a feladathoz és annak koordinálásához az intézet vezetés és a börtönlelkész segítségét kérte, kezdve azzal, hogy válasszon ki neki egy erre alkalmas személyt a rabok közül.

A Pápai Református Teológiai Akadémia és intézetünk közötti kapcsolattartó professzort áthelyezték Budapestre, ezért az év elején kértük az intézményt, hogy jelöljön ki új személyt erre a feladatra. Ebből fakadóan ugyancsak február hónap folyamán intézetünkben bemutatkozó látogatást tett **Dr. Hamar Zoltán** professzor úr. Személye révén aktualizálva lett a két intézmény közötti együttműködési megállapodás.

Március hónapban már heti rendszerességgel és nagy lelkesedéssel járt intézetünkbe a kiválasztott fogvatartotthoz „Edit nővér”. Pál Ferenccel és Káli Horváth Kálmánnal konkrét időpontokban állapodtunk meg. Pál Ferenc előadására és Káli-Horváth Kálmán kiállítással is egybekötött, hitvalló beszélgetésére meghívtuk az intézetben szolgálatot teljesítő minden missziós felekezet képviselőjét.

Március 11-én a Hetednapi Adventista Egyház új képviselőjeként látogatta meg intézetünket és vette fel a kapcsolatot az intézet vezetésével **Kalocsai Tamás** lelkész.

13-án tartotta meg előadását és nyitotta meg képzőművészeti alkotásokból álló kiállítását a fogvatartottak számára **Káli-Horváth Kálmán**. (Bővebben: a 1. számú mellékletben: „Mert példát adtam nektek)

Március 27-én pedig **Pál Ferenc** (Közismert nevén: Feri atya) tartotta meg előadását a fogvatartottaknak. Erről az eseményről is cikk számolt be. (Bővebben: 2. számú melléklet: „Akarsz-e meggyógyulni?”)

Április elején a különböző felekezetek képviselői megtartották húsvéthoz kapcsolódóan ünnepi istentiszteleteiket. 15-én megtartottuk szokásos „**Egyházi Kerekasztal**” megbeszélésünket a missziós munkatársakkal. meghívott előadóink a Szociális Missziótársulat képviseletében – amely intézmény az 1920-as években komoly munkát végzett intézetünk falai között – Albrecht Klára (Edit nővér) és a kongregáció vezetője.

Ebben a hónapban kerestük meg írásban és hívtuk meg kapcsolatfelvétel céljából **dr. Lukácsi Zoltánt**, a győri Hittudományi Főiskola rektorát intézményi kapcsolatfelvétel céljából.

Májusban az intézeti lelkész a **ramadánnal** kapcsolatosan tartott előadást az intézet munkatársainak. (Később többször is hangzott el előadás a muszlim vallással kapcsolatos tudnivalókról.)

Meghívtuk intézetünkbe kiállítás rendezése céljából Magyari Mártont, a **Magyar Testvéri Börtöntársaság** munkatársát, mint fotóst. Azzal a céllal, hogy fotóiból kiállítást rendezzünk intézetünk kultúrtermében. Bár kezdetben minden a tervek szerint haladt ennek létrejötte ügyében, de az alkotó elfoglaltságra hivatkozva kérte a kiállítás későbbi időpontra halasztását, ezért ez az esemény egyelőre függőben maradt.

Május 22-én a **Magyar Vöröskereszt** munkatársainak ünnepélyes keretek közt átadtuk azokat a tartós élelmiszer adományokat, amelyeket fogvatartottak több hónapon át gyűjtöttek össze, rászorulók megsegítésére.

Június 3-án börtönlelkész tanácskozáson vettünk részt a Budapesti Fegyház és Börtönben. A hónap folyamán a parancsnok utasítására a bv. lelkész vitéz **Marton Géza** korábbi börtönparancsnok életével kapcsolatos kutatást végzett felhasználva hagyatékból származó archív anyagokat és leszármazottak személyes beszámolóit. Június 25-én a „**Biztonság Napja**” alkalmából a Győri Köztemetőben megemlékezést tartottunk – katonai tiszteletadással - az intézet dolgozói és a leszármazottak jelenlétében a régi, sokat szenvedett parancsnok születésének 120. illetve halálának 50. évfordulója alkalmából. Az eseményen az intézeti lelkész végzett szolgálatot és mondott beszédet.

Augusztus hónapban a lelkész számára az intézet új munkakörnyezetet biztosított, a régi TÁMOP irodában, ahol a pártfogóval egy munkatérben végezheti szolgálatát, a korábbinál sokkal jobb, egészségesebb körülmények között. Ebben a hónapban került sor a kapcsolatfelvételre Lukácsi Zoltánnal, a Győri Hittudományi Főiskola rektorával, illetve megkerestük levélben a **Pápai Református Teológiai Akadémia** kapcsolattartóját, dr. Hamar Zoltán urat, készülő teológus-látogatással kapcsolatosan. Augusztus 27-28-án szakmai továbbképzésen vett részt a bv. lelkész Pilisszentkereszten.

Szeptember 9-én **Szt. Adorján-napi ünnepség** volt az intézetben, melyen a munkatársakon kívül nagy számban vettek részt az intézet falain kívülről meghívott közéleti emberek is (fegyveres testületek, jogi szakemberek stb.). Ez alkalomból – többek közt - az intézeti lelkész is tartott ünnepi beszédet. (Bővebben: 3. sz. melléklet: „Szt. Adorján és a mi választásunk”)

Október folyamán kezdődött a szervezésre a 2015 évi „Adventi Beszélgetésnek”, amelynek vendégéül Várszegi Asztrik püspököt, pannonhalmi főapátot hívtuk meg, az évek óta jól bevált beszélgetés-vezetővel, Harcsás Judit újságíróval. De elindítottuk a kapcsolatfelvételt több más közismert személlyel is, akik a nem túl távoli jövőben vendégi lehetnek valamilyen alkalomból az intézetnek.

November hónap során az „**Öt templom fesztivál**” szervezőivel működtünk együtt egyrészt a fesztivál háttérmunkáiban, másrészt karácsonyfadíszek készítésével segítettek a fogvatartottak a sikeres lebonyolításban. Ez az együttműködés az intézet és a fesztivál között sok évre tekint vissza, ma már hagyományosnak mondható.

Advent első hetében az intézet parancsnoka az intézeti lelkésszel együtt tartott előadást a **Győri Hittudományi Főiskola** hallgatósága előtt a börtönmisszióról (Bővebben: „Vadakat terelő juhász, avagy pasztoráció a rácsok mögött” címmel. BVOP honlap és 4. sz. melléklet.)

Decemberfolyamán 10-én tartottuk a hagyományos „Adventi beszélgetést”. Vendég: **Várszegi Asztrik püspök, pannonhalmi főapát** volt. Beszélgető társa pedig: Harcsás Judit újságíró. (Bővebben: „Hol kezdődik a vágyott szabadság?” 5. sz melléklet. <http://www.magyarkurir.hu/hirek/hol-kezdodik-vagyott-szabadsag-gyori-bortonbe-latogatott-varszegi-asztrik>)

11-ére volt tervbe véve 12 fős teológiai hallgatói csoport látogatása intézetünkben dr. Hamar Zoltán teológiai professzor vezetésével, de sajnos ez teológusok időpont egyeztetési problémái miatt későbbre (a tervek szerint 2016. év tavaszára) tolódott.

December 17-én 10 órakor a **Váray család** (közismert, a felsőoktatásban és a komolyzene vonalán ismert zeneművész család) adott komolyzenei koncertet. A szervező az „Öt templom fesztivál”, a koncert pedig karácsonyi ajándék volt a fogvatartottak számára. (Bővebben: „Lélegzet a léleknek Győrben” /BVOP honlap/ 6. sz. melléklet.)

Karácsony ünnepkörében a szokásos **hét felekezet** megtartotta ünnepi istentiszteleteit illetve műsorait, idei évben azzal a különbséggel, hogy csatlakozott egy nyolcadik kisegyház is, a Golgota Gyülekezet. Ők szintén karácsonyi műsorral köszöntötték az ünnepet és a fogvatartottakat.

A 2015-ös év új vonása volt a **muszlim** vallású fogvatartottak számának emelkedése intézetünkben, és az ebből fakadóan megjelenő lelkészi feladat: e vallás szokásainak, előírásainak megismertetése a velük kapcsolatban álló intézeti munkatársakkal. Fokozott odafigyelés ezekre az emberekre és a hitükből fakadóan, általuk felvetett problémák felülvizsgálata illetve jogos igény esetén, továbbítása a kollégák irányába.

Az év folyamán a börtönlelkész többször kapott parancsnoki utasítást **újságcikk** írására az intézeti hit-/élettel kapcsolatosan. Ezek közül egy - több sajtótermékben is megjelent - decemberi összefoglaló. (Bővebben: 7. sz. melléklet: „Szürke falak, színes arcok” <http://bv.gov.hu/szurke-falak-szines-arcok> és <http://www.evangelikus.hu/szurke-falak-szines-arcok>)

Sokatmondó és ezért fontos megjegyezni, hogy a „Szociális Missziótársulat” munkatársa Edit nővér a mai napig kapcsolatban áll, látogatja és segíti azt (az azóta Győrből más börtönbe szállított) fogvatartottat, akinek lelki támogatását „közvetítettük”. (Sőt – ami még érdekesebb -, az intézet (korábbi) pszichológusa is.) A büntetés-végrehajtás pedig most már két intézet együttműködése révén, támogatja ezt. Néhány évvel ezelőtt, ez lehetetlen lett volna, most a reintegráció, - mint szervezetileg kitűzött közös cél - lehetővé teszi.

### köszönet:

2015. augusztus 1-étől foglalhattam el helyemet a korábbi TÁMOP irodában, a büntetés-végrehajtási pártfogó felügyelővel egy légtérben. Köszönetemet szeretném kifejezni az intézet vezetésének azért, mert jó munkakörnyezetben végezhetem, munkámat. Ez azt jelenti, hogy zavartalanul, teljes odafigyeléssel, kielégítő és egészségügyi szempontból is megfelelő feltételek között dolgozhatok. Tihanyi Gergely pártfogó úrral pedig egymást tiszteletben tartva, segítve, kiválóan együttműködve végezhetjük munkánkat azonos cél érdekében.

Köszönetemet szeretném nyilvánítani az intézetvezetés és a társosztályok minden munkatársa felé, akik együttműködő segítsége és inspirációja nélkül nem volna lehetséges a munkám végzése.

A biztonsági osztály nemcsak türelemmel viseli el azokat a plusz nehézségeket, amiket munkám kapcsán nekik okozok, hanem kimondottan készséges segítséget nyújt feladataim elősegítéséhez.

A büntetés-végrehajtási osztálytól napi rendszerességgel kapja az intézeti lelkész az öngyilkosság szempontjából veszélyeztetett fogvatartottak listáját. Ezt is figyelembe véve történhetnek egyéni lelki-gondozások, zárka-látogatások.

A reintegrációs-tiszt kollégák állandó segítsége, folyamatos tájékoztatása, a velük együtt való szervezőmunka egy-egy programmal kapcsolatban, sok esetben összekötő szerepe egy-egy fogvatartottal, munkám elengedhetetlen részévé lett az évek során. Ezt tetézi meg egyikük lektori szerepe is, amiért külön is hálás vagyok.

Az egészségügyi osztály munkatársaihoz mindenkor fordulhattam információért, a fogvatartottak közti munkámban nagy segítségemre volt sok tájékoztatásuk.

Az intézet pszichológusával folytatott megbeszéléseink nemcsak tájékoztatást nyújtottak, hanem sok esetben megerősítettek szolgálatomban.

Tulajdonképpen minden osztályt, személyesen minden kollégát megemlíthetnék egymás után sorban. A fejemben az „osztály” és a „munkatársak” szó mögött nevek, emberek, mosolyok vannak. Nem sorolhatom fel őket, csak köszönöm mindenkinek, hogy együtt dolgozhatunk.

Jánosa Attila

intézeti lelkész

Győr

1. SZ. MELLÉKLET

# ”Mert példát adtam nektek…”

(Jn 13,15)

Amikor az ember valami számára új dologba fog, jól jön egy minta. Minta az álláskeresőnek szakmai önéletrajzra, motivációs levélre, meghatalmazásra. A hímző asszonyok is elődeik mintáit tanulták meg és jelenítették meg gyönyörű terítőiken. Fogvatartottak sokszor fognak rajzoláshoz, és akit e téren értek már kudarcok, elővesz egy-egy újságot és az ott található képet használja mintának, hogy alkotása biztosabban sikerüljön, nehogy megint „elszúrja”. De vajon „elszúrt” életekre található-e az ügyetlenkedőt segítő minta?

A Győr-Moson-Sopron megyei Büntetés-végrehajtási Intézet rendszeresen állít fogvatartottak elé pozitív életpéldákat. 2015. március 13-án Káli-Horváth Kálmán roma származású magyar festőművész, irodalmár, riporter volt ez a minta. A belülről sugárzó szépség, a szép magyar beszédhang, az igényesen megfogalmazott mondanivaló, a hiteles fellépés önmagában is mindenki számára vonzó tud lenni. Káli-Horváth Kálmán pedig nem csupán ezzel hatott, hanem hatott azzal is, amit elmondott. Bevezetőjében elmondta, hogy volt már ugyan fogvatartottak között a börtönben, de csak mint előadó művész mutatkozott meg, és nem volt még lehetősége rá, hogy mint az életéről valló, velük közvetlen interakcióban kommunikáló ember. Beszélt a fogvatartottak számára származásáról, amely sok esetben nagyon is hangsúlyos, máskor pedig egyáltalán nem. Elmondta életének kezdeteit. Az intézeti éveket és az onnan való szabadulás nehéz időszakát. A hontalanság és keresés ifjúi éveit. Elmesélte azt is, hogy hogyan talált Istenre és hitben és tudatosságban megélt életének mintájára: a názáreti ács fiára. Hamar előkerült agyonolvasott Bibliája is. Vallott arról, hogy hogyan bontakozott ki - Istenre hagyatkozva - a semmiből egy sokoldalú, színes, alkotó és rendezett, áldozatkész és csodálni valóan színes művészi élet.

A hitvallással egyenlő előadást nagy figyelem, az azt követő beszélgetést pedig élénk érdeklődés kísérte a fogvatartotti hallgatóság részéről. A visszajelzések az őszinte csodálkozás és a köszönet hangján szólaltak meg.

Káli-Horváth Kálmán élete egy olyan roma életút, amely mára már – nem csak a romák - minden ember számára követendő példa. Személyében a fogvatartottak egy reményt jelentő életpéldával találkozhattak, de emellett ízelítőt kaphattak a művész és felesége műalkotásaiból is, amelyek az intézet kultúrtermének falát e cikk írásának idején is díszítik, és amelyek onnan kikerülve és kibővülve, majd valamelyik győri kiállító helyiség falán folytatják tovább útjukat.

Bizony, amikor az ember valami számára új dologba fog, jól jön egy minta. Káli-Horváth Kálmán élete elügyetlenkedett, „elszúrt” életek mintája lehet. Nem csak azért, mert sokféle tehetséggel megáldott emberről van szó, hanem főképpen azért, mert ez az élet kemény kősziklára alapozódott: Krisztus életmintájára. Arra szólít minden elbukottat: „Kelj fel és járj!” Istenbe kapaszkodni érdemes. Vele járva a legnagyobb mélységből is van út felfelé, a legsötétebb mélységből is van feltámadás.

Jánosa Attila

intézeti lelkész

2. sz. melléklet

# AKARSZ-E MEGGYÓGYULNI?

Pál Ferenc, közismert nevén „Feri atya” volt a vendége 2015. március 27-én a Győr-Moson-Sopron Megyei Büntetés-végrehajtási Intézetnek. A rövid bevezető után az előadó monodrámaelemeket is felhasználó előadása során ontotta a történeteket a fogvatartotti hallgatóságra.

Olyan példázatokat tárt elő, amelyek kiemelték az önbecsülés fontosságát az önsajnálat helyett, olyanokat, amelyek erősítik és építik a sérült személyiséget. Olyanokat, melyek a rossz családi mintáktól való szabadulásra biztatnak. Feri atya szavai a konszolidált életmód melletti határozott döntésre az emellett való állhatatos kitartásra bíztatták a lenyűgözötten figyelő hallgatóságot.

Amikor pedig arra került sor, hogy a hallgatóság felteheti kérdéseit, kiderült, hogy gyakran a külső körülményeket okoljuk azért, hogy nem tudunk kilépni hamis értékrenden alapuló, minket börtönbe juttató életmódunktól. Úgy véljük, hogy mivel ezek a külső körülmények tőlünk függetlenek, nincs kiút. A világ megváltoztatása egy lépésben túl nagy feladat. magunk megváltoztatása már elérhetőbb közelségben van. Önmagunkért mi vagyunk a felelősek. A változásnak bennünk kell elkezdődni. Azzal, hogy akarunk meggyógyulni és teszünk is érte. Nagy kitartással, erősen támaszkodva az önbecsülésre, amely akár azon is alapulhat, hogy valaha az életben legalább egyszer szeretett valaki bennünket. ha csak egy ilyen alkalom volt, már pedig legalább egy biztosan volt, akkor már esélyt kaptunk az ÉLETRE. Arra az igazira, amelyik tud adni, lemondani is ha kell, és amelyik áldozatkészségtől sem riad vissza. Ezt az életet Feri atya is a Mesterre hivatkozva ajánlja mindenkinek. A Mester pedig a legnagyobb áldozatkészségre is képes Jézus Krisztus. Az ő áldozatkészségére emlékezik a keresztyénség az idén is nagypéntek ünnepén.

Jánosa Attila

lelkész

3. sz. melléklet

# Szent Adorján és a mi választásunk

Tisztelettel köszöntöm a büntetés-végrehajtás ünnepnapja alkalmából kedves vendégeinket és a mai nap ünnepeltjeit, büntetés-végrehajtás hivatásos és közalkalmazotti dolgozóit, felelős vezetőit és a napi terheket kitartással viselő szolgálattevőit.

Magyarországon 1996 óta szeptember 8-án, ünneplik a büntetés-végrehajtás napját.

Engedjék meg, hogy röviden ismertessem a szakma rövid történetét és ezen a háttéren emlékezzünk meg arról is, hogy miért éppen Adorján napján van a büntetés-végrehajtás napja. Ki volt az a keresztyén elődünk, akit ma Szent Adorjánnak nevezünk.

A büntetés-végrehajtási feladat nagyon egyszerű volt az ókorban és középkorban: Kimerült az [elítélt](https://hu.wikipedia.org/wiki/El%C3%ADt%C3%A9lt) [kivégzésében](https://hu.wikipedia.org/wiki/Kiv%C3%A9gz%C3%A9s) vagy a [kényszermunkában](https://hu.wikipedia.org/w/index.php?title=K%C3%A9nyszermunka&action=edit&redlink=1). Ezért csupán egy adott helyen (tömlöc, verem stb. vagy a kényszermunka helyén) őrizni kellett az illetőt. Egy egyszerű cél volt: ne szökjön meg. Erre a feladatra bőven elég volt egy képzetlen köz[katona](https://hu.wikipedia.org/wiki/Katona) is, aki sok esetben az őrzés végén az elítélt csonkítását, kivégzését is végrehajtotta.

A 17-18.sz-i felvilágosodás kimondta: „***Az emberi jellem nevelés kérdése***.” Ettől kezdve nem létezik születésétől rossz jellemmel létező ember. Ha valaki elromlott jellemében, mi, a többiek rontottuk el. A rossz jellem pedig –legalább valamilyen mértékben - javíthatónak számít. Egy ember bűnösségében részes és felelőssé vált a többi ember is. A fogvatartottakat egyre többféle munkára kezdték használni, továbbá felmerült az igény a [rehabilitációjukra](https://hu.wikipedia.org/w/index.php?title=Rehabilit%C3%A1ci%C3%B3&action=edit&redlink=1), így azok a katonák, akik korábban csak őrizték az elítélteket egyre többféle tevékenységben kellett, hogy koordinálják őket.

A [20. század](https://hu.wikipedia.org/wiki/20._sz%C3%A1zad) legelejére már majdnem kialakult a jelenlegi büntetés-végrehajtási metódus. Létrejöttek a rezsimek (büntetés-végrehajtási fokozatok – [fogház](https://hu.wikipedia.org/wiki/Fogh%C3%A1z), [börtön](https://hu.wikipedia.org/wiki/B%C3%B6rt%C3%B6n) stb.), így már nem volt elég egyszerű közkatonákkal ellátni a [fogvatartottak](https://hu.wikipedia.org/wiki/Fogvatartott) őrzését, mert a munkájuk egyre több specialitást kívánt meg.

A demokratikus államokban elkezdték figyelembe venni az [emberi jogokat](https://hu.wikipedia.org/wiki/Emberi_jogok) is a büntetés-végrehajtás során, majd végül a büntetés-végrehajtás fő feladata a rehabilitáció lett. A börtönőrök képzése mára már a legtöbb országban külön akadémiákon zajlik. Napjainkban, hazánkban a börtönőri feladatokat erre speciálisan felkészített büntetés-végrehajtási szakemberek látnak el.

A börtönőrök feladata sokrétű: a "hagyományos smasszer-munkán" túl ma már nagyon sok gazdasági, pénzügyi, szervezési, adminisztrációs feladat is hárul a személyzetre. A reintegrációra pedig még a korábbinál is nagyobb hangsúly került az új BV. Kódex hatálybalépése óta.

A büntetés-végrehajtási intézmények totális jellegéből adódóan a börtönőröknek munkájuk során sokrétű kapcsolatrendszerrel kell szembesülniük. Együtt kell működniük az intézményben dolgozó polgári alkalmazottakkal (pl. egészségügyi személyzet, jogászok, [pedagógusok](https://hu.wikipedia.org/wiki/Pedag%C3%B3gus), [lelkészek](https://hu.wikipedia.org/wiki/Pap_(foglalkoz%C3%A1s)) stb.). De nem csak velük, más hivatásos szervek munkatársaival (rendőrök, [nyomozók](https://hu.wikipedia.org/w/index.php?title=Nyomoz%C3%B3&action=edit&redlink=1), [tűzoltók](https://hu.wikipedia.org/wiki/T%C5%B1zolt%C3%B3), katasztrófavédelem), ill. magával a fogvatartott rokonaival is.

A szakmai tudásnak rangja van, vagy rangja *kell*, hogy legyen. Amikor büntetés-végrehajtásról beszélünk, akkor legyen mindig szemünk előtt - azért, hogy másokban is ezt tudatosítsuk - egy nagyon összetett, nagyon tág ölelésű feladatkörről van szó, ami nagy mennyiségű ismeretet, szakmai hozzáértést és óriási felelősséget is magában hordoz. Nem csak magunkért, az általunk végzett munkáért, a ránk bízottakért felelünk, de felelünk azért a hazáért, társadalomért is, amelynek a fogvatartottakkal együtt magunk is tagjai vagyunk. A szakma tekintélye, megbecsültsége is ennek megfelelő kell hogy legyen.

Most pedig kicsit kanyarodjunk vissza abba a múltba, amelyben egy Hadrianus nevű római katonatisztről emlékezünk meg. Ő volt a mai Szent Adorján. Maximianus császár 286 március 1-től uralkodott 305-ig. Ebben az időben élt és ez a kor a korai keresztyénség időszakával esik egybe.

A kereszténység ugyanis Krisztus halála után alig 300 év alatt lett elismert világvallássá. De e három évszázadban bizony sokszor volt a hatalom ellensége. **A rómaiak több-istenhite** (politeizmusa) és az erre épülő erkölcsi, illetve életmódbeli felfogása ugyanis **ellentétes - sokáig összeegyeztethetetlen - volt az új vallással**. Az állandó harc, az ellenség megbocsátás nélküli elpusztítása, a kegyetlenkedés, az erőszak elsődlegessége, a gyengék megvetése illetve az élvhajhász életmód - a testi örömök, féktelen szex-orgiák - egész Rómára kiterjedő általánossága, gyökeresen más értékrendet közvetítettek, mint Jézus tanításai.

Maximianus császár is az ilyen értékrendet közvetítő isteneknek áldozott, s parancsba adta, ezt tegye mindenki a fennhatósága alá tartozó területeken. Aki pedig erre nem hajlandó, azt börtönbe kell vetni, meg kell kínozni, s ha ezek után sem tér jobb belátásra, ki kell végezni.

Uralkodása idején szenvedett vértanúságot Hadrianus (magyarul Adorján) Nikodémia városában. Rengeteg keresztény került ebben az időben is a császár börtöneibe.

Adorján a katonai szolgálattevők kapitánya volt. Azt tapasztalta, hogy a börtönbe vetett keresztyének a többi fogolyhoz képest nagyon szívósak, kitartóak. A kínzástól, a haláltól sem roppannak össze. Csodálkozva látta, hogy megtörhetetlenek.

Faggatni kezdte a foglyokat. Kíváncsi volt ennek az állhatatosságnak a titkára, arra, hogy miben reménykednek, mi viszonzást várnak a kiállt szenvedésért. Azok pedig a következő Bibliából idézett szavakkal válaszoltak neki: „**Szem nem látta, fül nem hallotta, emberi szív föl nem fogta, amit Isten azoknak készített, akik szeretik őt**.” (1.Kor.2,9) Ezt egy korábbi börtönviselt elődjüktől, Pál apostoltól idézték neki.

Nyilván a legenda leegyszerűsítve, röviden mondja el a történteket mikor így beszél: Ezt hallván Adorján nyíltan kiállt, és így szólt katonáihoz: „**Jegyezzetek be engem is ezekkel együvé, mert én is keresztény vagyok!**”

Mikor ezt a császár meghallotta, vasra verve börtönbe vettette többszörösen megcsonkíttatta és végül kivégeztette, amiért megtagadta a hanyatló Római birodalom értékrendjét. A tapasztalt züllöttséggel szemben Adorján a foglyok őrzője, felvállalta az akkor új, keresztyén értékrendet. Ezért pokoli szenvedéseket is elviselt és az életét is odaadta.

A züllésbe merült, valójában vallástalanná vált Róma, pedig elsüllyedt a népvándorlás káoszába. Televényévé vált valami újnak. Az új értékrend új korszakot alkotott: ókori romok felett új, keresztyén Európai civilizáció született.

A múltba való visszatekintésünk a jelenre és jövőre vonatkozó tanulságokat hordoz: Szent Adorján ma a börtönőrök védőszentje. Évről évre rávilágít a keresztyén, krisztusi értékrendre és választás elé állít. A büntetés-végrehajtás a reintegrációval a visszafogadást, a társadalomba való visszasegítést választotta. Van visszaút a tékozló fiúk számára.

De választás elé állít minket személyenként is a keresztyén értékrend. Választás elé állítja Magyarországot, és választás elé állítja egész Európát. A jelen élet és a gyermekeink jövője is a mi értékrendünktől, és amelletti elkötelezettségünktől függ. A jövőnkben mutatkozik meg majd, hogy maradt-e még bennünk valami az Adorján által is képviselt krisztusi értékrendből. Az elődök csodálni valóan kemény kitartásából.

Mert mint akkor, az emberi értékrend, a hitbéli elkötelezettség, ma is korszakot alkot.

Jánosa Attila

lelkész

4. sz. melléklet

# „Vadakat terelő juhász, avagy pasztoráció a rácsok mögött”

Előadás a Győri Hittudományi Főiskolán

A Győr-Moson-Sopron Megyei Büntetés-végrehajtási Intézet vezetése évek óta fontosnak tartja, hogy minél több irányú kapcsolatrendszert építsen ki a magyarországi történelmi egyházak lelkész-képző felsőoktatási intézményeivel. Kapcsolatot kezdeményezett korábban mind a református, mind az evangélikus egyházzal. Az évek során látogatást tettek az intézetben ennek kapcsán püspökök és rektorok.

A megelőző rektori látogatást követően 2015. november 24-én 17 órára szólt dr. Lukácsi Zoltán rektor úr meghívója a Káptalandombra, a Győri Hittudományi Főiskola 1910-ben készült impozáns építményébe az intézet parancsnokának és lelkészének. A Mihály Attila ezredes és Jánosa Attila lelkész megbízatása a börtönön belüli lelkészi tevékenység, a börtön-pasztoráció bemutatása volt a főiskola téma iránt érdeklődő hallgatósága előtt.

Szívélyes fogadtatás után a parancsnok és a lelkész más-más szempont alapján mutatta be az intézetben több mint 15 éve újraindított lelkészi szolgálat jelentőségét a büntetés-végrehajtás életében és az ott büntetésüket töltő emberek mindennapjaiban. A Győri Hittudományi Főiskola rektora, spirituális vezetője és a nagy érdeklődést mutató „kispapság” sorai közt jelenlétével tisztelte meg az alkalmat Németh László pápai prelátus, püspöki helynök, valamint a győri büntetés-végrehajtási intézetben ugyancsak rendszeres szolgálatot vállaló Polgári László görög katolikus parókus. Az előadásokat követően a hallgatóság feltehette kérdéseit.

A fogadtatás szívélyességét jelzi az előadók meghívása a hallgatósággal elfogyasztott közös vacsorára, a főiskola épületének étkezőjébe, majd a rektor hivatalába. A jövőre vonatkozóan azzal a szándékkal vettek búcsút előadók és az őket barátsággal fogadó atyák és diákok, hogy az eseménynek folytatása lesz: Várhatóan 2016 tavaszán az érdeklődő „kispapság” is ellátogat a büntetés-végrehajtási intézet falai közé, hogy közelebbről is megismerje, hogy hol és miképpen végzi szolgálatát ma az, aki „vadakat terelő juhász”.

Jánosa Attila

lelkész

Győr

5. sz. melléklet

# Hol kezdődik a vágyott szabadság?

## „Adventi beszélgetés” Várszegi Asztrik pannonhalmi főapáttal

Négy fal, rácsok és vasak között lenni éjjel-nappal, mindez évekig, sőt évtizedeken át. Szigorú rend és belülről nincs kilincs. Ez a börtön. Hiába itt a fűtött zárka, a televízió, a reggeli, ebéd és vacsora. Börtönbe kerülni, megfosztva lenni a szabadságtól, egy légtérben tölteni éveket idegen emberekkel; idegőrlő állapot, nagy büntetés.

Börtönben lenni karácsony környékén, távol az otthontól és azoktól, akik szeretnek, még inkább igénybe veszi az emberi tűrőképességet. Sok elkeseredett gondolat megfordulhat ilyenkor ez ember fejében. Fokozottan szükség van a bíztatásra, a jó szóra, a lelki támogatásra.

Éppen ezért, a győri börtönben hagyományosnak számító alkalom már az úgynevezett „**Adventi beszélgetés**”. A beszélgetés vezetőjéül minden alkalommal, nagy tapasztalatokkal rendelkező, profi szakembert kért fel az intézet, Harcsás Judit újságíró személyében. Tekintettel az ünnepekre, minden alkalomra egy-egy olyan embert hívott meg a vezetés, aki a lélek embere. Sőt, fogalmazhatunk talán úgy is, hogy olyan személyiségeket, akik a maguk területén a lelki vezetés „nagyágyúinak” számítanak. Volt vendég már itt Ittzés János, az evangélikus egyház elnökpüspöke, majd az ő utóda, Szemerei János. Beszélgető partner, sőt saját maga készítette fotóival jelen levő előadó volt Steinbach József református püspök. 2015. december 11-én pedig Várszegi Asztrik püspök, pannonhalmi főapát volt az adventi gondolatok közvetítője.

Akik ismerik őt, azoknak nem volt meglepő a tőle megszokott nagyfokú nyitottság és a minden merevségtől mentes, földön járó, közvetlen stílus. A zárt világ hatására nemcsak gyerekkori emlékei, vagy katonaélményei idéződtek fel, hanem a szerzetesség kötött életformája is. Az Atya szólt arról fogvatartotti hallgatóságának, hogy szerzés és a pénz világában nyüzsgő ember hajlamos megfeledkezni arról, hogy valójában „az ember világa belül van”, hogy ugyanolyan fontos és természetes kellene, hogy legyen a lélekkel való törődés, mint amilyen természetes a napi tisztálkodás vagy fésülködés. Ebben pedig lehetőségeket kínálnak a börtönkörülmények is, hiszen Bibliát olvasni, vagy egy-egy nemes könyvet fellapozni a rácsok világában is lehet. Egy-egy nap vagy a környezet - komolyan vett - rendje (regulája) pedig egyfajta belső rendezettséget is kialakíthat az emberben. Mesélt sérült családok gyermekeinek karácsonyáról és a pannonhalmi szerzetestestvérek karácsonyáról. A megajándékozottság élményéről, amely életet hoz. Arról, hogy kifelé és befelé is tájékozódnunk kell ahhoz, hogy az élet kihívásaival megbirkózzunk. Az ünnep igazi csodája éppen az, hogy az emberré lett Isten ilyenkor közelebb segít minket egymáshoz. Asztrik atya beszélt az egyháznak arról a 2000 éves gyakorlatáról is, amit gyónásnak nevezünk. Utalt Szt. Ágostonra, aki „Vallomások” című munkájában leírta élete baklövéseit. De a műfajnak sok történelmi személy volt követője; Rákóczi Ferenc éppen úgy, mint Széchenyi a maga Naplójával. Mindegy, hogyan nevezzük, a lényege egy: Isten elé tárjuk és megbánjuk bűneinket. Ez a bűneinktől való elfordulás pedig nem más, mint a börtön falai közt vágyott szabadság.

Egy évek óta hagyománnyá vált sorozat része az idei. Azonban a 2015-ös „**Adventi beszélgetés**” mégis kilóg a sorból: nem ért ugyanis véget azzal, hogy a fogvatartottak feltehették kérdéseiket. Az intézetben most induló „**Börtönrádió**” fogvatartotti munkatársai interjú adására kérték fel Várszegi Asztrik püspököt, pannonhalmi főapátot. Ez az interjú pedig az első a győri „**Börtönrádió**” és az interjúkészítő fogvatartottak életében. Asztrik atya pedig a tőle megszokott rugalmassággal és közvetlenséggel fogadta a felkérést. Mint ahogy az „**Adventi beszélgetés**re” való felkérést is az első hívó szóra, örömmel vállalta el. Talán azért, mert a lélek embere tudja: Börtönben lenni karácsony környékén, távol az otthontól és azoktól, akik szeretnek, igazi próbatétel. Fokozottan szükség van a bíztatásra, a jó szóra, a lelki támogatásra.

Jánosa Attila

börtönlelkész

Győr

6. sz. melléklet

# LÉLEGZET A LÉLEKNEK GYŐRBEN

Sokan azt gondolhatják, hogy a komolyzene csak az emberek egy rétegére hat. Olyanokra, akiknek megvan hozzá a műveltsége. Olyanokra, akik megfelelő érzékenységgel rendelkeznek, mondhatnánk: „kellőképp finom lelkűek”.

Nos, van erre ellenpéldánk: 2015 adventjének vége felé, december 17-én a győri börtön kultúrtermében 3 művész adott koncertet. Nem először történt már, hogy a győri Váray család (Váray Tamás, Váray László és ifjabb Váray László) ajándékozta meg fogvatartotti közönségét karácsonyi koncerttel. Mindez a győri Öt templom Fesztivál szervezésében a Bach-emlékév jegyében került megrendezésre. A zenedarabok kiindulópontja, origója J.S. Bach volt, akinek zenéje elvezette a hallgatóságot a mai modern idők muzsikájáig. A klasszikus csembaló hangjától, a modern idők repülőgépgyárainak melléktermékéből létrejött vibrafon ünnepélyes csengésén át, a gitár pengéséig.

Mindazok, akik részesei voltak az eseménynek, tanúi lehettek annak, hogy a jó zene minden emberre hat. Lélekemelő hatásával nem válogat társadalmi rétegek, műveltségi szintek között. Mélyen megérint, felemel és megújít.

Karácsony környékén, amikor az ember családtól távol, rácsok közt kénytelen ünnepelni, különös jelentősége van a lélek ilyen mély lélegzetvételének. Liszt Ferenc nem véletlenül vallott így a zenéről: „A zene lelkem lélegzetvétele, s egyszersmind imádságom és munkám.”

Jánosa Attila

lelkész

Győr

7. sz. melléklet

# Szürke falak, színes arcok

Adventről karácsony, és a rá való készülődés jut az ember eszébe. A „hivatalos” felfogás az, hogy ilyenkor elcsendesedve készülünk az „Úr eljövetelére”, karácsonyra. A „nem hivatalos valóság” ezzel ellentétben az, hogy ez az időszak, amire napjainkban nem az elcsendesedés, de kimondottan a nyüzsgés jellemző. Megszokott ma, hogy decemberben több fény villózik, mint máskor. Csendes befelé fordulás helyett felfokozott lelkiállapotba kerülnek az emberek az ünnepre készülés, az ajándékozás jegyében. Az üzletekben, az utcákon és a köztereken vásári hangulat uralkodik. A zordra forduló időjárás ellenére népünnepélyek kerülnek megrendezésre egészen a hónap végéig. Karácsony ünnepe az utcákra tekintve tényleg csendes, de a lakásokban mosolygós vendéglátás, evés-ivás a jellemző. Szilveszter éjszakájáról nem is beszélve, mert ettől már egészen távol kerül a csend. Akár tetszik, akár nem, ilyen a mi decemberünk.

De világok léteznek egész közel egymáshoz. Egy fal elég, hogy így legyen. „Csak egy fal választ el” bennünket, mégis: A társadalom többségének aligha jut eszébe a kérdés: „Milyen lehet a december azoknak, akik „lebuktak” és ezt a hónapot is börtönben töltik? Valóban: „Ott túl a rácson, egy más világ van.” De nem biztos, hogy úgy más, ahogy képzeljük.

Mert az ember azt gondolná: bizonyára csend van és eseménytelen a december. A rabok advent napjaiban is ugyan olyan rovátkákat karcolnak a falra – mérve az idő múlását - mint az év más napjain.

Mindebből annyi igaz, hogy távol a családtól, az otthontól, tényleg emberpróbáló ez az időszak. Ha ennél többre vagyunk kíváncsiak, tekintsünk a például a győri börtön szürke és kopott falai mögé: Azt láthatjuk, hogy az intézet munkatársai megfeszített munkával igyekeznek azon, hogy a fogvatartottak életében ne legyen szürke és elvesztegetett idő a december. Ebből fakadóan sok fogságot szenvedő ember itt éli át először a karácsonyi ünnepkör igazi lényegét.

Mi történik? Vannak olyan fogvatartottak, akik igen korán elkezdték az adventi készülődést. Mert a Győrben hagyományos Öt Templom Fesztivál adventjére a fogvatartottak már az ősz folyamán lomtalanították a Nepomuki Szent János Kápolna udvari részét. Tehát – a biztonsági osztály munkatársainak kíséretében - elhagyták a börtön falait, hogy logisztikai hátteret biztosítsanak a fesztivál decemberi rendezvényének.

De később, közvetlenül advent idején is folytatódott ez az együttműködő tevékenység, mivel az intézet több fogvatartottja a fesztiválszervezők felkérésére – reintegrációs tisztek vezetésével - 2 hétig dolgozott azon, hogy az egyik Kossuth utcai templom számára karácsonyfadíszeket készítsen. Ehhez a Palatia Nyomda biztosított anyagot nyomdai hulladékából. A díszkészítés nem csak elfoglaltságot, hanem egyfajta ünnepre hangolódást is jelentett számukra.

Mi volt az ellentételezés? A fesztivál szervezésében egy ismert győri zenész família, a Váray Család (sokadszor muzsikáltak már itt) adott karácsonyi koncertet a fogvatartottak számára. Megszólalhatott zongora, vibrafon, gitár is, hogy felemelje az advent idején szomorúságra hajló fogva levő lelkeket. A repertoár J. S. Bachtól indult és ifj. Váray László (Colombre Band) saját gitáron előadott szerzeményeiig tartott.

Fogvatartottnak lenni átmeneti állapot testi vagy lelki fogyatkozással viszont élethosszon át kell együtt élni. Akit átmenetileg fosztottak meg a szabadságától, tud adni annak, aki egy életen át viseli fizikai vagy mentális korlátait. Ezen alapul a győri börtön immár hagyományosnak tekinthető együttműködése a városban működő Bárczi Gusztáv speciális iskolával. Volt már, hogy az iskola tanulói adtak ünnepi műsort a fogvatartottaknak, idén pedig 15-20 fogvatartott készített karácsonyra ablak- és karácsonyfadíszeket az iskolában fejlesztett apróbb-nagyobb gyerekeknek. Az intézet egy ügyes kezű lakója pedig Mikulásra készített transzparens méretű festményt az iskolai ünnep fényének emelésére. Ezáltal nem csak a gyerekek lettek megajándékozva. Átélhették a börtön lakói is, hogy van mit adniuk, vannak értékeik, hogy tenni valamit másért, jó érzés.

Talán meglepő, de a börtön nem csak a bentieket mozgatja meg: kihat a falakon és rácsokon túlra is. Advent első hetében a Győri Hittudományi Főiskola kispapjai hallhattak – kedvcsináló - előadást a börtönmisszióról és a börtön belső világáról Mihály Attila intézetparancsnok és Jánosa Attila börtönlelkész előadásában. Egy érdekes adventi estén túl azzal a nem titkolt céllal is, hogy a főiskola hallgatósága, az ún. „kispapság” előítéleteit igazítsa helyre. Különösen fontos ez azért, mert életmentő lehet egy-egy szabaduló fogvatartott számára a befogadó vallási közösség, a „sittestől” vissza nem riadó, segítő kezet nyújtó, okosan támogató lelkész. Az előadást nagy érdeklődés kísérte és majd egy tavaszi börtönlátogatás lesz a folytatás.

Az események sorának ezzel sincs vége, hiszen a hab a tortán Várszegi Asztrik püspök, pannonhalmi főapát látogatása volt az intézet fogvatartottjai közt. Mert az évről évre megtartott „Adventi beszélgetés” idei vendége ő volt. Harcsás Judit újságíró vezette a nagyon személyes hangú beszélgetést kb. 40 fogvatartott jelenlétében. Első hallásra talán meglepő is, hogy mit keres a nagytiszteletű „szent ember” a bűnözők között. De akik részt vettek az eseményen, tudják, mennyi szívmelengető reményt, erőt, örömöt lehet kapni a „szent ember” személyes közelsége, a közvetlen hangvétele és hiteles életpéldája által. A szerzetesek regulája más, de talán tanulhat belőle, erőt kaphat általa az, akit éppen megreguláznak.

Lehetne még tovább is folytatni az események sorát, de az már egyáltalán nem számít különlegességnek, hogy az ünnepek közvetlen környékét pedig az a hét felekezet színesíti, akiknek képviselői – küldetéstudattól indíttatva - már hosszú évek óta járnak be az intézetbe karácsonyi műsort, istentiszteletet tartani, ajándékot hozni, elhanyagolt és elkeseredett lelkeket gondozni a rácsok mögé. De talán, nincs szükség folytatásra, mert anélkül is jól látszik: bár egész más a börtön belső világa, egyáltalán nem olyan, mint amit előítéletek, filmek alapján képzelünk.

A börtönben még elérhetők a „megtévedt” emberek. Ezért sokan dolgoznak azon, hogy akik egy hamis értékrend miatti tett okán bekerültek, azok lássanak helyes értékrendet és szabadulás után tudjanak – a társadalom által is elfogadott - irányt és értelmet találni az életüknek. Olyan közös cél ez, amelyhez azok megváltozott látásmódjára, bizalmára, segítő és befogadó készségére is szükség van, akik kívül vannak a rácsokon. Nem könnyűek a lépések, de hogy várhatnánk, hogy könnyűek legyenek, amikor a rácsok mögött sokan olyanok is élnek, akik leéltek úgy 25-30 évet, hogy soha, senki nem ölelte meg őket, és már nem is számítanak arra, hogy valaha lesz ilyen. Jó lesz-e vajon valakinek, ha mi is lemondunk róluk?

Jánosa Attila

lelkész